Felipe Tromp

Felipe Benito Tromp (tambe conoci como Felepito Tromp) (☆ 15 di oktober 1917 na Aruba – † 12 di augustus 1995 na Aruba) tabata un maestro di scol y politico Arubano. E tabata e prome Gobernador di Aruba bou di e status constitucional nobo cu a drenta na vigor dia 1 di januari 1986.

 Biografia 
Despues di caba ULO na Aruba Tromp ta continua su estudio na Nijmegen, Hulanda, prome na un gymnasium y despues un scol pa maestro di scol. Na 1942 e ta obtene su ‘hoofdakte’.Reinders, Alex, Politieke geschiedenis van de Nederlandse Antillen en Aruba 1950-1993, Walburg Pers, Zutphen (1993) E ta sigui pa obtene su diploma L.O. Ingles na 1946 y L.O. Spaño na 1948. Durante Guera Mundial II e ta wordo mobilisa y despues di su demobilisacion ta bay traha pa munisipio di Den Haag. Despues di bolbe Aruba na 1945 el a traha den enseñansa basico y den enseñansa general secundario (MULO). Pasando tur rango den enseñansa, Tromp a bira director di e departamento di Enseñansa na 1975; funcion cu el a ocupa te su pension na 1978. Tambe como pensionado el a keda pone su mes disponibel pa enseñansa como presidente di "Stichting Katholiek Onderwijs Aruba" (SKOA) y di Stichting Avond-HAVO Aruba.

Na aña 1948 Tromp tabata co-fundado y lider di partido Union Nacional Arubano. Di 1949 te 1951 e tabata miembro di Parlamento di Antias Hulandes y entre 1951 y 1955 e tabata simultaneamente miembro di Conseho Insular y diputado di Enseñansa. Na 1951, 1952 y 1954 Tromp a forma parti di e delegacion Antiano cu a atende e Conferencia di Mesa Rondo, den cual e Statuut pa Reino Hulandes a wordo acepta. Den e di dos gabinete Jonckheer el a sirbi como minister di Enseñansa y Desaroyo di Antias Hulandes, di 1958 te 1962.

Dos decada despues cu el a bandona politica, Tromp ta bira e prome gobernador di pais Aruba dia prome di januari 1986. E ta retira di su puesto dia 12 di maart 1992. Na su despedida como gobernador el a wordo nombra Gran Oficial (Grootofficier) den Orden di Oranje-Nassau. Dia prome di november 1993 ta habri e scol basico nobo na e bario Montaña bou di su nomber, Colegio Felipe Tromp.   

Tromp a fayece diasabra, 12 di augustus 1995 na edad di 77 aña. E tabata casa cu Riselia (Candida) Gomez y tabata tata di dos yiu homber y un yiu muhe.

 Link externo 
 Website oficial di Gobernador di Aruba

Category:Arubano konosí
Category:Reino Hulandes
Category:Hende